In nomine sancte et individue Trinitatis. § Noverint universi presentes et futuri, quod ego Oddo dux Burgundie, dedi et concessi hominibus de Belna, communiam habendam in perpetuum ad formam communie Divionis, salva libertate quam prius habebant. § 1. Infra villam Belne, alter alteri secundum opinionem suam auxiliabitur, et nullatenus patietur, quod aliquis alicui eorum aufferat aliquid, vel de rebus suis aliquid capiat. § 2. Creditio de pane et de vino et aliis victualibus fiet mihi Belne XV diebus, et si infra predictum terminum credita non reddidero, nichil amplius michi credent, donec credita persolventur. § 3. Si quis sacramentum alicui facere debuerit et ante arramitionem sacramenti se in negocium suum iturum esse dixerit, propter illud faciendum de itinere suo non remanebit, nec ideo incidet; sed postquam convenienter submonitus fuerit, sacramentum faciet. § 4. Si archipresbyter Belne aliquem implacitaverit, nisi clamor ante venerit vel forefactum apparuerit, non ei respondebit. Si tamen testem, contra quem accusatus se deffendere non possit, habuerit, emendabit. § 5. Si aliquis aliquam injuriam fecerit homini qui hanc communiam juraverit, et clamor ad juratos inde venerit; si ipsum hominum qui injuriam fecit capere potuerint, de corpore suo vindictam capient, nisi forefactum emendaverit, illi cui illatum fuerit, secundum judicium illorum qui communiam custodierint. § 6. Et si ille qui forefactum fecit, ad aliquod receptaculum perrexerit, et homines communie, ad receptaculum transmiserint et domino receptaculi, vel primatibus ipsius loci questionem fecerint, ut de eorum inimico faciant eis rectitudinem. Et si facere voluerint, rectitudinem accipient; quod si facere noluerint homines communie auxiliatores erunt faciendi vindictam de corpore et de pecunia ipsius qui forefactum fecit et hominum illius receptaculi, ubi inimicus eorum erit. § 7. Si merchator in istam villam ad merchandum venerit et aliquis ei aliquid fecerit injurie infra villam: Si jurati inde clamorem audierint et merchator in ista villa eum invenerit homines communie ad vindictam faciendam, super hoc recte secundum opinionem suam, auxilium prestabunt; nisi merchator ille de hostibus dicte communie fuerit; et si aliquod receptaculum, ille adversarius perrexerit, si merchator vel jurati ad eum miserint et illi satisfacerit merchatori secundum judicium juratorum communie, vel probare et offendere poterit se illud forefactum non fecisse, communie sufficiet; quod si facere noluerit; si postmodum infra villam Belne capi poterit, de eo vindictam faciant jurati. § 8. Nemo, preter me et senescallum meum, poterit conducere in villam Belne hominem qui forefactum fecit homini qui hanc communiam juravit, nisi forefactum emendare venerit secundum judicium illorum qui communiam servant. § 9. Pecuniam illam quam homines crediderunt, qui sunt de communia antequam communiam jurassent, se rehabere non poterunt postquam inde justum clamorem fecerint, querant quoquomodo possint quod creditam pecuniam rehabeant. Pro illa vero pecunia quam crediderunt postquam hanc communiam juraverunt, nullum hominem capient nisi sit debitor, vel fideijussor. § 10. Si extraneus homo panem suum vel vinum in villam Belne causa securitatis adduxerit; si postea inter dominum ejus et homines communie discordia emerserit, quindecim dies habebit vendendi panem et vinum in ea villa et defferendi nummos et aliam pecuniam suam preter panem et vinum, nisi ipse forefactum fecerit vel fuerit cum illis qui forefactum fecerunt. § 11. Nemo de villa predicta qui hanc communiam juraverit, credet pecuniam suam vel commodabit hostibus communie, quamdiu guerra durabit et si quis probatus fuerit aliquid credidisse hostibus communie, justicia de eo fiet ad judicium juratorum communie. § 12. Si aliquando homines communie contra hostes suos exierint, nullus de communia loquetur cum hostibus communie nisi licentia custodum communie. § 13. Adhuc homines statuti jurabunt quod neminem propter amorem, seu propter odium deportabunt vel gravabunt et quod rectum judicium facient secundum suam existimationem. Omnes alii jurabunt quod idem judicium quod predicti super eos facient et pacientur et concedent nisi probare poterunt quod de censu proprio persolvere nequeunt. § 14. Universi homines Belne in cujuscumque territorio morentur communiam jurent. Qui vero jurare noluerit, illi qui juraverunt, de domo ipsius et de pecunia ejus justitiam facient. § 15. Si quis autem de communia aliquid forefecerit et per juratos emendare noluerit, homines communie ex inde facient justiciam. § 16. Si quis ad sonum factum pro congreganda communia non venerit, XII denaria emendabit. § 17. Nullus infra villam Belne aliquem potest capere, nisi Maior et jurati quamdiu justitiam de eo facere voluerint. § 18. Si quis de communia, vel ipsa communia michi aliquid forefecerit, oportebit ut in curia sancte Marie veniat, et ego per Majorem communie ad judicium juratorum, justiciam de eo vel de ea capiam; nec eos extra predictam curiam vel placitare vel cartam monstrare compellere potero. § 19. Si aliquis fregerit bannum vendemiarum, emendatio erit super Majorem et super juratos et emendatos illa erit mea. § 20. Si autem dissentio aliqua postmodum emerserit, scilicet de judicio faciendo sive de aliquo quod non sit in hac carta provocatum, secundum cognitionem et testimonium juratorum communie Divionis emendabitur, nec proinde in me forefecisse reputabitur. § 21. De justicia vero et forefactis meis ita statutum est. De sanguine violenter facto, si clamor inde fiat et probatio, VII solidos emendabitur et vulneratus habebit XV solidos. § 22. Si compositio de duello ante ictum, vel post ictum fiat, LXV solidos et VI denarios habebo. Si duellum victum fuerit, in dispositione mea erit. § 23. De juisio fiet sicut et de duello. § 24. Si homo de communia deprehensus in furto et comprobatus fuerit, in dispositione mea erit de eo. § 25. De multro etiam erit in dispositione mea et arbitrio meo, et qui multrum fecerit Preposito meo traditur, si Maior inde posse habuerit nec de cetero recipietur in communia nisi assensu juratorum. § 26. Infractio Castri LXV solidos emendabitur. § 27. De forefacto fructuum in dispositione Majoris et juratorum erit, nisi de nocte fiat, et comprobatus LXV solidos emendabitur. § 28. De raptu erit in dispositione et arbitrio meo si mulier tamen tantum clamaverit, quod a legitimis hominibus audita fuerit, qui hoc probare possint. § 29. Infractio chemini, LXV solidos emendabitur. § 30. De falsa mensura VII solidos habebo, insuper jurabit quod de consciencia sua falsam mensuram non habuerit. Si autem jurare noluerit, LXV michi persolvet. § 31. Si quis pedagium vel ventas extra villam Belne absque assensu pedagiarii vel ventarii portaverit, LXV solidos persolvet, si inde comprobatus fuerit. § 32. Sciendum vero, quod omnia ab hiis que in hac carta continentur, in dispositione Majoris et juratorum sunt. § 33. Si ego communiam pro exercitu meo submovero, mecum ibunt, vel cum senescallo meo vel conestallo meo, infra regnum Francie, secundum posse suum, rationabiliter, et mecum erunt XL diebus. Si vero aliquod castrum infra Ducatum meum obsedero, tunc erunt mecum per voluntatem meam. Sciendum quod homines communie famulos receptabiles in exercitum meum mittere possunt. § 34. Communia potest retinere homines, cujuscumque territorii fuerint in villa, secundum consuetudines et usagium patris mei et predecessorum. § 35. Monetam vero meam Divionis non possum fortiorem facere, quam ad legem quinque denariorum. § 36. Archiepiscopus vero Lugduni, Eduensis, Lingonis et Cabilonis episcopi, hanc communiam ad petitionem meam manutenendam promiserunt, taliter quod si ego, vel alius de quo posse habeam, instituta communie, que in presenti carta continentur, infregerit, ex quo inde ad eos clamor pervenerit; ipsa quoque infractio per Majorem communie, vel per alium loco Majoris, si Major ire secure non poterit, per duos alios de juratis communie, quos Major juramento firmaverit esse legitimos, fuerit comprobata. Archiepiscopus, et Episcopi, ut ipsam infractionem emendant reddendo capitale, per se vel per suos nuntios infra regnum Francie me submonebunt: si vero post submonitionem factam, ipsam infractionem infra XIIII dies non emendavero, totam terram meam interdicto supponent, preter Belnam et usque ad satisfactionem facient emendari. § 37. Sciendum, quod filii mei, vel uxor mea commendatos, vel homines tailliabiles infra Belnam habere non possunt. § 38. Preterea si homo de communia, pro debito meo bene et fideliter cognito, captus fuerit, vel aliquid amiserit de meis redditibus Belne, vel de censa, si redditus non sufficiet, redimetur, vel quod amiserit restituetur. § 39. Concessi etiam eis, quod si prepositus Belne aliquid acceperit de rebus hominum communie, reddet sine omni placito, quantum ille homo probaverit, si legitimis a Majore communie testificatur fuerit. § 40. Sciendum etiam, quod pro promissione hujus communie reddent michi vel preposito meo homines mei de hac communia, annuatim, CC marchas talis argenti, quale cambitores in nundinis dant et recipiunt, reddendas apud Belnam, ad octavas Omnium Sanctorum C marchas, et ad octavas Pasche C. § 41. Sub prenominatis itaque constitutionibus, omnes homines meos, quicumque in scripta communia fuerint, quietos et immunes a tailla in perpetuum esse concedo. § 42. Si vero contingerit quod hoc frangerem, homines de communia possunt ire libere ubicumque voluerint, et tenere quicquid tenebant. § 43. Concessi etiam ville totum attractum et aschaaites quas habui in villa Belne, ex quo H. de Reion obiit, et quod acquiram, preter hoc quod ipse H. tenebat. § 44. Ut autem hoc ratum et inviolabile permaneat, prefatam communiam juravi tenendam, et irrefragabiliter observandam, et sigilli mei impressione munivi, salvo quidem jure meo, et Ecclesiarum, et militum, et salvis omnibus hiis que habebant Ecclesie et milites in hominibus suis in tempore patris mei, et ante communiam quam in predicta villa aliquid juris habent absque captione hominum. § Actum anno Verbi millesimo ducentesimo tertio, Philippo rege Francorum regnante.